Watter haarstyl was gewild in jóú geboortejaar? | SARIE
FOTO Instagram (@madonna)
Vroue was nog altyd lief daarvoor om met haarstyle en -snitte te eksperimenteer. Van klassieke snitte, soos die bob, wat selfs vandag nog gewild is, tot vreemde style, soos die mullet, wat ons hoop liefs nie weer gaan kop uitsteek nie. Watter haarstyle was in jóú geboortejaar gewild? Die SARIE-skoonheidspan het gaan uitvind …
Tydens die veertigerjare was dié gedefinieerde krulle of sogenaamde "victory rolls", soos wat die aktrise Rita Hayworth graag gedra het, gewild.
In die vroeë 50's het die aktrise Grace Kelly se kenmerkende Franse rol (chignon) talle vroue geïnspireer om soortgelyke elegante style te skep.
Die model Bettie Page het in dié jaar 'n dik, stompgesnyde kuif gewild gemaak.
Die aktrise Audrey Hepburn het gewys net hóé elegant en sexy 'n vrou met 'n kort haarstyl kan lyk.
Later dié dekade het blonde hare met groot spiraalkrulle geseëvier danksy aktrises soos Marilyn Monroe.
Die Franse aktrise en model Brigitte Bardot het in die laat-50's poniesterte gewild gemaak. In 1960 was dié effens deurmekaargestapelde en opgekamde styl hoogmode.
Die opgestapelde haarstyl van Brigitte Bardot het oor die jare verander in 'n meer formele byekorf-styl (die beehive) wat hope haarsproei benodig het.
Tydens die middel-60's het 'n sjiek bob vir die eerste keer vlamgevat – vandag is dit steeds van die gewildste haarstyle vir vroue.
In die vroeë 70's het baie vroue hul hare lank, reguit en met 'n middelpaadjie gedra, soos die sanger Cher.
Baie vroue het ook aktrise Jane Fonda se oneweredig versnipperde haarstyl (die sogenaamde shag-styl) nageboots.
Wie sal dié kenmerkende haarstyl van aktrise Farrah Fawcett kan vergeet? In die middel-70's het talle vroue hul hare in lae laat sny en volumeryke golwe geskep.
Tydens die vroeë tagtigerjare het musiek-ikone soos Joan Jett met meer gewaagde haarstyle geëksperimenteer. Toe was 'n versnipperde bob-haarstyl, soos dié van sanger Chrissie Hynde van die musiekgroep The Pretenders, veral gewild.
In die middel-80's het pop-ikoon Madonna 'n styl van gekartelde hare (perm) wat hoog op jou kop met 'n serp vasgemaak is, laat vlamvat.
Die permanente karteling was tydens die 80's vir lank 'n gunsteling. Veral saam met 'n kuif vol hope volume, soos aktrise Sarah Jessica Parker hier dra.
Prinses Diana se gemaklike kort haarstyl het talle vroue na hul haarkappers laat hardloop vir dié moeitelose snit.
Die aktrise Jennifer Aniston se karakter in die TV-komedie Friends, Rachel, het dié skouerlengte-styl met sy parmantige lae gewild gemaak.